**РЕПУБЛИКА СРБИЈА**

**ОПШТИНА ЧАЈЕТИНА**

**Општинска управа**

**Број: 404-6/20-02**

**Дана: 09.03.2020. године**

**Ч а ј е т и н а**

**Питања и одговори за ЈНВВ 04/20 Систем за контролу приступа и продају карата са обуком, мониторингом и подршком „ГОЛД ГОНДОЛА ЗЛАТИБОР“,**

Питање 1: У конкурсној документацији, у делу ДОДАТНИ УСЛОВИ, под тачком 1. предвиђен је додатни услов ПОСЛОВНИ КАПАЦИТЕТ, који гласи:

„Понуђач мора бити или произвођач или овлашћени дистрибутер од стране произвођача за опрему коју нуди на територији Републике Србије. Наручилац ће прихватити понуду понуђача/произвођача који су продали више од 500 комада контролних капија скијашким центрима у последњих 5 (пет) година (2019, 2018, 2017, 2016, 2015)“

Предвиђен је следећи НАЧИН ДОКАЗИВАЊА овог додатног услова:

-Потврда/изјава произвођача опреме или потврда овлашћеног дистрибутера којом се потврђује да је понуђач овлашћен за продају оригиналних предметних добара на територији РС.

-Фотокoпије уговора по основу којих понуђач ( произвођач или дистрибутер или произвођач опреме продао више од 500 примерака контролних капија скијашким центрима, у последњих пет година и рефернтна листа потписана од стране наручиоца.

Наведним начином доказивања додатног услова Пословног капацитета захтева се референтна листа потписана од стране наручиоца, иако се поред тога захтева и Уговор. Овакав доказ подразумева да произвођач опреме, коју ми дистрибуирамо и који је страно правно лице преведе референтну листу на страни језик, да његови купци исту потпишу, па затим да поново превде потписане листе на српски језик. Оваквим доказом беспотребно се стварају трошкови за произвођаче опреме, а и фактички је немогуће у овако кратком року за подношење понуда, да се ови докази прикупе, сем уколио нису били раније прибављени.

Такође, сматрамо да су овакви докази дискриминаторски и да због њих конкурсна документација није сачињена на начин да понуђачи могу на основу ње могу да припреме прихватљиву понуду.

Стога вас молимо да конкурсну документацију измените, тако што ћете избацити доказ рефернтна листа потписана од стране наручиоца и исти доказ евентуално заменти изјавом понуђача (или произвођача) у складу са чланом 77. Закона о јавним набавкама.

Одговор 1:

Уколико понуда садржи документ на страном језику, Наручилац задржава право, да пре доношења Одлуке о додели уговора, може од понуђача да захтева превод на српски језик, оверен од стране судског тумача. У случају спора релевантна је верзија понуде на српском језику.

Прихватићемо документ који је на енглеском језику, а тиче се доказивања да је дистрибутер или добављач продао 500 примерака капија.

Биће извршена измена конкурсне документације – брише се референтна листа потписана од стране наручиоца, а додаје се изјава наведена у наставку. Изјава може бити у форми коју одреди понуђач али мора садржати све наведене елементе, и дата на меморандуму фирме.

Тражимо да се приложе уговори и изјава понуђача или произвођача која садржи списак испоручених добара са износима, датумима и листама купаца односно наручилаца, а којом понуђач под пуном материјалном и кривичном одговорношћу потврђује да испуњава услове.

Питање 2. У конкурсној документацији, у делу ДОДАТНИ УСЛОВИ, под тачком 3. предвиђен је додатни услов КАДРОВСКИ КАПАЦИТЕТ, који гласи:

„Да понуђач у тренутку подношења понуде има запослена или на други начин ангажована лица следећих струка:

1. 2 (два) дипломирана инжењера електротехнике са лиценцом 853 или 450 или 453

2. 2 електричара средње стручне спреме“

Сматрамо да овакав услов кадровског капацитета није у складу са предметом јавне набавке и није у логичкој вези са предметом јавне набавке. Наиме, инжењери са лиценцом потребни су у ситуацијама, када је техничком спецификацијом (предмером) предвиђено именовање одговорног извођача радова (инжењера са одговарајућом) лиценцом, који ће својим печатом потврдити да су радови изведени у складу са пројектом. Конкурсном документацијом није предвиђено именовање одговорног извођача радова, нити обавеза да одговорни извођач радова потписује било какав документ (за који је потребна лиценца) тако да је овај услов беспредметан, поготово јер се захтева 2 дипломирана инжењера електротехнике са лиценцом.

Што се тиче електричара са средњом стручном спремом, њихово одређивање као додатног услова нема сврху, уколико та лица нису обучена или сертификована за уградњу опреме од стране произвођача. У том смислу прелажемо да наведени услов измените тако што ћете уклонити дипломиране инжењере електротехнике са лиценцом и електричаре, а захтевати лица са сертификатом за уградњу опреме која се уграђује.

ОДГОВОР 2:

Дипломирани инжењер са лиценцом је додатни фактор сигурности да ће радови бити извршену у складу са правилима струке. Такође гарантују стручност код следећих области: Техничка подршка, отклањање проблема у раду, обука радника и др.

Питање 3. Конкурсном документацијом одређен је рок за подношење понуда од 15 дана.

Сматрамо да је овако кратак рок непримерен предмету јавне набавке, да у овом року понуђачи нису у могућности да прикупе све захтеване доказе и припреме прихватљиву понуду, па молимо да наведени рок продужите за најмање 15 дана.

ОДГОВОР 3: Рок је претходним изменама већ продужен и биће поново продужен

Питање 4. Конкурсном документацијом, у делу II ВРСТА, ТЕХНИЧКЕ КАРАКТЕРИСТИКЕ (СПЕЦИФИКАЦИЈЕ), КВАЛИТЕТ, КОЛИЧИНА И ОПИС ДОБАРА СА ОБРАСЦЕМ предвиђено је следеће:

„Модуларни систем који даје могућност обављања измена (хардвера) на систему без специјалне обуке,без додатних радова,без специјалних алата или машина,или техничке подршке од стране произвођача. Такве измене модуларног система се обављају на најједноставнији начин, т.ј. монтажа додатног елемента и прикључак на систем са стандардним кабловима.

Произвођач мора приказати опцију како се радови и измене врше на овај начин“.

Овако одређена техничка спецификација, оставља могућност да трећа лица, а не понуђач који даје гарантни рок за испоручени систем, обављају одређене измене на систему и то без било какаве обуке. Сматрамо да ова одредба није добра ни за наручиоца, јер може створити проблеме приликом коришћења предметне опреме, па молимо да ову одредбу избришете из конкурсне документације.

ОДГОВОР4:  
Поменути модуларни ситем ће олакшати одржавање система наручиоцу након истека гарантног рока.  
Поменуте измене наручилац може вршити тек након истека гарантног рока

Питање 5: Молим да исправите правописне грешке у целој документацији којих има пуно, поготову спојених низова речи.

Одговор 5: Исправљене су грешке у складу са захтевом.

Питање 6: Молим да исправно нумеришете са странама документацију, јер стране постоје само до 16/40 написане на листовима документације.

Одговор 6: Исправљене су грешке у складу са захтевом.

Питање 7: Молим да уколико је могуће што прецизније наведете колики је простор на свакој од четири станице на располагању за уградњу баријера, за оне који нису у прилици да обиђу локацију. Молим да објавити техничке цртеже или слике са позицијама на станицама где се требају поставити баријере, са циљем да се пажљиво размотре и избегну уска грла у протоку посетилаца.

Одговор 7: Наша препорука је да понуђачи посете локације на којима је планирана уградња капија како би се што боље упознали са ситуацијом на терену. Максимална ширина простора за 1 улазну стандардну и 1 улазну широку капију је до 2,40м када стоје једна до друге у низу. Ширина простора за излазну капију је до 2,5м

Дубина капија до 1м . Димензије се односе на сваку од станица.

Питање 8: Молим да прецизније технички дефинишете и опишете капије тј. „стандардну, широку и излазну баријеру“.

**Одговор 8:**

**Стандардна баријера** намењена је за улаз одраслих особа, деце и скијаша који скије носе у рукама. Њена ергономија треба да је таква да омогући путницима удобан пролаз.

**Широка баријера** намењена је за улаз особа са посебним потребама, особа у колицима, деце у колицима, бициклистима. Њена ергономија треба да је таква да омогући овим путницима удобан пролаз. На пример трокрака баријера са обртним механизмом није прихватљиво решење за овај тип капије.

**Широка излазна баријера**

намењена је за излаз особа из претходне две категорије. Ова капија нема читач карата на себи већ се отвара аутоматски када корисник приђе на одређену раздаљину. Њена ергономија треба да је таква да омогући овим путницима удобан пролаз. На пример трокрака баријера са обртним механизмом није прихватљиво решење за овај тип капије.

Тражене тенхичке карактеристике капија назначене су на странама 4. и 5. конкурсне документације у делу „Контролне капије“.

Питање 9 : Молим да нам доставите техничке карактеристике ски-пасс пропусница које се издају за ски цетнар Торник? Мисли се на RFID стандард, димензије, изглед, формат и садржај пропусница.

Одговор 9: РФИД стандард који се користи у ски центру Торник је ISO 15693

Детаљне техничке карактеристике можете тражити директно од ЈП „Скијалишта Србије“.  
<http://www.skijalistasrbije.rs/sr/kontakt>

Питање 10: Ко је опремио ски центар Торник са системом, пошто се захтева компатибилност система ... то је повлашћени добављач и унапред договорена набавка, што је противно закону о ЈН.

Одговор 10: Произвођач опреме за ски центар Торник је аустријска фирма „Axess AG“ , Аустрија  
<https://www.teamaxess.com/en/company>

Услови у конкурсној документацији да систем треба да омогући коришћење ски пас пропусница које су издате за ски центар Торник (узајамна продаја карата и пролаз кроз капије), и да систем треба да омогући извештавање помоћу кога ће моћи да се разграниче продате карте Ски центра Торник и ЈП „Голд гондола Златибор“ у циљу поделе прихода од продаје, не значи да постоји повлашћени добављач и унапред договорена набавка, како се наводи у постављеном питању. Наведени услови су објективни и постављени полазећи од потреба Наручиоца да обезбеди компатибилност оба система, обзиром на постојећи уграђени систем који користи ЈП „Скијалишта Србије“ са којим предузећем Наручилац остварује пословну сарадњу у виду заједничког пружања услуга. Постављени услови у вези компатибилности система одређују карактеристике добара која захтевамо и неопходни су за употребу производа на начин да се омогући узајамна продаја карата и пролаз кроз капије оба система. То је функцонални захтев, који не значи да систем који је предмет ове набавке не мора да буде од истог произвођача који је уградио систем за Ски центар Торник, и не значи давање предности или елиминацију појединих понуђача.

Питање 11: У оквиру пословног капацитета наводи се: „Понуђач мора бити **или произвођач или овлашћени дистрибутер од стране произвођача за** опрему коју нуди на територији Републике Србије.

Наручилац ће прихватити понуду понуђача/произвођача који су продали више од **500 комада контролних капија скијашким центрима у последњих 5 (пет) година (2019, 2018, 2017, 2016, 2015)“**

Ово подразумева да само **или произвођач или овлашћени дистрибутер од стране произвођача** може бити понуђач, што елиминише све остале понуђаче. У Србији не постоји произвођач који је продао „више од **500 комада контролних капија скијашким центрима у последњих 5 (пет) година (2019, 2018, 2017, 2016, 2015)“,** што је апсолутно неприхватљив услов који је против закона о ЈН и који фаворизује иностране произвођаче и дистрибутере стране опреме **само** на скијашким центрима. Иста опрема фукционише и код сајамских објеката, базена, спортских хала. Захтевамо да се овај захтев за референцом укине, јер за исправно функционисање система осигурани сте техничком документацијом, уговором и банкарским гараницијама за добро извршење посла и за отклањање грешака у гарантном року и није релевантан захтев да се само скијашки центри узимају у обзир за рад капија.

Одговор 11: Захтевани пословни капацитет је због специфичности техничких карактеристика система везаног за скијашке центре, и специфичности услуга које пружају скијашки центри, а не за друге врсте објеката на које се уграђују систему за контролу приступа. Наведено је у циљу обезбеђивања одговарајуће функционалности, а не у циљу елиминације појединих понуђача.

Питање 12: Да ли знате колико је укупно скијашких центара купило свеукупно 500 комада капија у збиру у протеклих 5 година? Тражите сигурно минимум 50 копија уговора (сваки по бар 4 стране) и 50 примерака потврда о референци што је апсолутно неприхватљиво са много становишта...првенствено против закона о заштити тајности података, потом 250 листова папира узалудно потрошених на штету природе и апсолутно недовољно времена да се све припреми за понуду. Стога, захтевамо да се овај захтев укине јер није од интереса ни у складу са законом о ЈН.

Одговор 12: Не знамо и не можемо знати колико је капија за потребе скијашких центара набављено у захтеваном периоду у целом свету. Измењен услов је образложен у одговору који смо раније дали.

Питање 13: Како ће се проверити и доказати (не)пропусност капије од 10 особа у минути?

Одговор 13: Капија у својој техничкој спецификацији треба да садржи податак о својој пропусној моћи.

Пре пуштања система у рад и потписивања записника о примопредаји провериће се све тражене функционалности капија.

Питање 14: Зашто је потребно да камера буде у кућишту читача? Камера је безбеднија ако је недоступније монтирана, нпр. високо на стубу, а када се поквари не мора се поред камере и кућиште мењати. Молим да укинете захтев јер је неекономичан.

Одговор 14. Овај део конкурсне документације је измењен на основу претходних питања заинтересованих лица и гласи :

„Камера у кућишту читача, или други систем који мора имати могућност снимања пролазака кроз капије и упоређивање са претходним форографијама које су забележене у систему.“

Питање 15: Прецизирајте техничке детаље у оквиру продајног места, тачке 1 „Рачунар са екраном осетљивим на додир (најмање 22“) и конфигурацијом коју је састављао произвођач и камеру за сликање купаца.“

Одговор 15: Конфигурација рачунара треба да је таква да омогућава стабилан , континуиран рад система и она зависи од потреба софтвера инсталираног на рачунару, стога је конфигурација по препоруци произвођача.

Питање 16: На основу закона о тајности података забрањено је скупљање личних података, стога не можете вршити фотографисање купаца на продајном месту и стога вам није потребна камера и у складу с тим извршите промену конкурсне документације.

Одговор 16. Наручилац ће у раду система који је предмет ове набавке поштовати све позитивноправне прописе, па и прописе о заштити података о личности.

Питање 17: Да ли ће продајно место бити у затвореном или отвореном простору?

Одговор 17: Продајно место је у затвореном простору.

Питање 18: Зашто захтевате да се нуде лиценце за софтвер и пакет подршке за 12 месеци, 365 дана у години, даљинске интервенције и troubleshooting, јер је једноставније и далеко јефтиније да се купи целокупно решење (хардвер и софтвер) на које имате свакако гаранцију у гарантном року од 24 месеца и можете касније плаћати одржавање или паушално по потреби или месечно уз уговор о одржавању?

Одговор 18: Истраживањем тржишта смо дошли до података да одређени део фирми функционише по систему са лиценцама за софтвер. На овај начин оба решења могу бити понуђена.

Питање 19:

Обзиром да се на почетној станици Голд гондоле гради Авантура парк и да он има систем за продају карата, да ли требају и њихове карте за посетиоце да буду компатибилне са системом који се набавља како је већ наглашено за ски пасс карте које се продају на Торнику? Уколико је одговор потврдан, молим да наведете техничке карактеристике улазница за посетиоце Авантура парка.

Одговор 19: Не располажемо са овим информацијама. Ове активности нису планиране у оквиру ове набавке.

Питање 20: Обзиром на локацију где се поставља систем, да ли ће бити потребно да се пре почетка радова на пројекту монтаже система за контролу приступа изврши пријава инспекцији рада о отварању градилишта, вођење грађевинског дневника, примена свих мера БЗР-а и израда елабората о уређењу градилишта?

Одговор 20. Наведене активности нису потребне.

Питање 21: Да ли поседујете План система техничке заштите у складу са Законом о приватном обезбеђењу (члан 3. став 22.), обзиром да систем контроле приступа спада у системе техничке заштите?

Одговор 21: План система техничке заштите, процена ризика и све потребне активности у складу са Законом о приватном обезбеђењу, биће извршене након што се систем набави и угради.

Питање 22: Уколико поседујете План система техничке заштите, да ли је с њим усаглашен ваш технички задатак?

Одговор 22: Већ одговорено у претходном питању.

Питање 23: Да ли је потребно да понуђач поседује техничко особље са лиценцама за системе техничке заштите у складу са Законом о приватном обезбеђењу, односно са Правилником о начину вршења послова техничке заштите и коришћења техничких средстава („СЛ. Гласник РС“, бр. 91/2019)?

Одговор 23: Није потребно.

Питање 24: Колика је процењена вредност јавне набавке?

Одговор 24. На основу члана 61. Став 2 ЗЈН наручилац није дужан да објави процењену вредност јавне набавке.

Питање 25: Обзиром да је инвестиција велика и рок за плаћање 45 дана од пријема исправне фактуре, које гаранције даје наручиоц да ће исплатити рачун?

Одговор 25. Обавеза плаћања јасно је дефинисана уговором. Основ за плаћање рачуна је Записник о примопредаји на основу кога ће Добављач испоставити фактуру.

Питање 26: Колико је планом ЈН намењено за систем?

Одговор 26: На основу члана 61. Став 2 ЗЈН наручилац није дужан да објави процењену вредност јавне набавке.

Питање 27: У оквиру тачке 13. ПОДАЦИ О ВРСТИ, САДРЖИНИ, НАЧИНУ ПОДНОШЕЊА, ВИСИНИ И РОКОВИМА ФИНАНСИЈСКОГ ОБЕЗБЕЂЕЊА ИСПУЊЕЊА ОБАВЕЗА ПОНУЂАЧА наводи се:

„Наручилац може да активира средство обезбеђења за повраћај аванса у случају да Извођач не испоручи уговорена добра у вредности примљеног аванса.“

Одговор 27: У питању је грешка. Авансно плаћање није предвиђено.

Биће измењена конкурсна документација у овом делу.